ANC-hoë kap lede oor faksiesFoto: ANA Die sekretaris van die ANC in die Wes-Kaap, Faiez Jacobs, het ŉ eerlike assessering gegee oor die party se provinsiale verkiesingsuitslag en maan lede om nie met mekaar te baklei nie. Jacobs het gesê faksies het bygedra tot die party se swak prestasie in die Wes-Kaap tydens die verkiesing op 8 Mei en dit moet tersyde gestel word as die party beter wil vaar in die plaaslikeregeringsverkiesing in 2021. “Die ANC het die swakste ooit gevaar in die Wes-Kaap,” het Jacobs Donderdag in ŉ plasing op sy Facebook-blad en aan die media gesê. “Die Wes-Kaapse ANC moet homself uit die gemors optel, afstof en aan kiesers (en homself) bewys dat hy geloofwaardig is en bekwaam is om die talle kwessies aan te roer wat tussen hom en beheer in die Wes-Kaap staan – voor die munisipale verkiesing in 2021.” Hy het gesê nuwe lede van die provinsiale wetgewer moet hul amp met nederigheid en dissipline beklee. Die party moet die volgende twee jaar gebruik om kiesers te oortuig dat hy ŉ beter regering aan die Wes-Kaapse gemeenskappe kan lewer as die Demokratiese Alliansie. Die ANC het 28,5% in die provinsie gewerf, in vergelyking met 32,9% in 2014. Die Demokratiese Alliansie het die meerderheid stemme gewerf (55,5%). Jacobs het gesê nederigheid word vereis, terwyl die party die verlies probeer verwerk. “Sommige lede en ondersteuners van die party het egter die messe uitgehaal en blameer nou almal buiten hulself vir die nederlaag.” Hy het gesê die eerste prioriteit moet wees om vertroue te herwin in die Wes-Kaap. “Demokrasie werk goed in Suid-Afrika, maar die Wes-Kaapse ANC doen nie genoeg om kiesers van ons integriteit te oortuig nie.” Tweede aan die beurt is om ontslae te raak van faksies in die party. “ANC-lede moet onthou die Wes-Kaap is anders as die res van Suid-Afrika en die party moet ŉ streekstem hê. Wes-Kaapse kiesers is sedert 1994 deurgaans relatief konserwatief, in vergelyking met kiesers in ander provinsies. Boodskappe wat goed werk in Limpopo, werk nie noodwendig in die Wes-Kaap nie. Ons moet met mense oor dinge praat waarmee hulle kan vereenselwig.”